KOMISIJOS REGLAMENTAS (EB) Nr. 127/2008
2008 m. vasario 13 d.
įtraukiantis pavadinimą į Saugomų kilmės vietos nuorodų ir saugomų geografinių nuorodų registrą „Oscypek“ (SKVN)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. kovo 20 d. Tarybos reglamentą (EEB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1), ypač į jo 7 straipsnio 5 dalies antrą pastraipą,
kadangi:
(1)
Remiantis Reglamento (EB) Nr. 510/2006 6 straipsnio 2 dalimi ir taikant minėto reglamento 17 straipsnio 2 dalį, Lenkijos paraiška įregistruoti pavadinimą „Oscypek“ paskelbtas Europos Sąjungos oficialiajame leidinyje (2).
(2)
Remdamasi Reglamento (EB) Nr. 510/2006 7 straipsnio 1 dalimi Slovakija pateikė prieštaravimo pareiškimą dėl šio įregistravimo, nurodydama to reglamento 7 straipsnio 3 dalies a, b ir c punktuose išvardytus motyvus. Prieštaravimo pareiškime Slovakija visų pirma nurodė, kad įregistravus pavadinimą „Oscypek“ būtų padaryta žalos pavadinimui „Slovenský oštiepok“, kurį Slovakija paprašė Komisijos įregistruoti kaip saugomą geografinę nuorodą (3).
(3)
2007 m. gegužės 30 d. raštu Komisija paragino abi valstybes nares pradėti atitinkamas konsultacijas.
(4)
Lenkija ir Slovakija pasiekė susitarimą, apie kurį Komisijai pranešta raštu (gautas 2007 m. birželio 28 d.).
(5)
Šiame susitarime Lenkija ir Slovakija pripažįsta, kad nepaisant istorinės kilmės ir bendrų tradicijų „Oscypek“ ir „Slovenský oštiepok“ pavadinimais įvardijami sūriai, dabar gaminami skirtingais metodais. Kaip teigia Lenkija ir Slovakija, dėl esminių abiejų šalių sūrių skirtumų, būdingų naudojamoms žaliavoms, gamybos metodui ir atitinkamoms fizinėms, cheminėms ir organoleptinėms sūrių savybėms, vartotojai neturėtų būti suklaidinti. Lenkija ir Slovakija sutinka, kad abu pavadinimai - „Oscypek“ ir „Slovenský oštiepok“ - yra teisėti, be to, Lenkija pabrėžia, kad įregistravus pavadinimą „Oscypek“ kaip saugomą kilmės vietos nuorodą nebūtų pažeista Slovakijos gamintojų teisė naudoti pavadinimą „oštiepok“ iš vieno žodžio arba su kitais žodžiais.
(6)
Suinteresuotosioms šalims pasiekus susitarimą, informacijos, paskelbtos remiantis Reglamento (EB) Nr. 510/2006 6 straipsnio 2 dalimi, keisti nereikia. Todėl pavadinimas „Oscypek“ turi būti įregistruotas remiantis minėto reglamento 7 straipsnio 4 dalimi,
PRIĖMĖ ŠĮ REGLAMENTĄ:
1 straipsnis
Šio reglamento priede nurodytas pavadinimas įregistruojamas.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. vasario 13 d.